የደቡብ  ሱዳን ስደተኞችን ህይወት ለመታደግ ሁሉም የድርሻውን ሊወጣ እንደሚገባ ጥሪ ቀረበ
የደቡብ ሱዳን ስደተኞችን ህይወት ለመታደግ አገራት የሚጠበቅባቸውን እንዲወጡ ዓለም ዓቀፉ የስደተኞች ምክር ቤት ጥሪ አቀረበ፡፡ለስደተኞቹ ከሚያስፈልገው 883 ሚሊዮን ዶላር ውስጥ ገቢ የተደረገው 16 በመቶው ብቻ ነው፡፡በእርስ በርስ ግጭት የሰላም አየር የራቃት ደቡብ ሱዳን ዛሬም ዜጎቿ ስደትን የተሻለ አማራጭ ለማድረግ ተገደዋል፡፡እነዚህን ሳይወዱ የሰው አገር ናፋቂ የሆኑ ደቡብ ሱዳናውያንን ህይወት ለመታደግ ዓለም ዓቀፉ ማህበረሰብ ከፍተኛ ርብርብ ሊያደርግ እንደሚገባ ዓለም ዓቀፉ የስደተኞች ምክር ቤት አሳስቧል፡፡በግጭት ምክንያት ከደቡብ ሱዳን የሚሰደዱ ሰዎችን ተቀብሎ በማስተናገድና ተገቢውን ድጋፍ በማድረግ ረገድ የዓለም መንግስታት ትልቅ ኃላፊነት እንዳለባቸው ምክር ቤቱ አስታውቋል፡፡በደቡብ ሱዳን ባለው ግጭት፣አለመረጋጋትና ድህነት የተነሳ አንድ ነጥብ ስምንት ሚሊዮን ደቡብ ሱዳናውያን አገራቸውን ጥለው ወደ ተለያዩ አገራት ተሰደዋል፡፡ስደተኞቹ ለስደት ምርጫቸው ከሚያደርጓቸው አገራት መካከል ደግሞ ኡጋንዳና ኢትዮጵያ በቀዳሚነት ይጠቀሳሉ፡፡ ችግሩ የጁባ ጎረቤት በሆኑት ኢትዮጵያና ሱዳን ላይ እያሳደረ ያለው ተፅዕኖም ከፍተኛ መሆኑ ተመልክቷል፡፡ምክር ቤቱ እንዳለው ከደቡብ ሱዳን የሚሰደዱ ዜጎች ቁጥር በየጊዜው እየጨመረ ነው፡፡ በዚህም ከአፍሪካ ቀዳሚ በዓለም ደግሞ ሶስተኛዋ ብዙ ዜጎች የሚሰደዱባት አገር ለመሆን በቅታለች፡፡ እውነታው ይህ ቢሆንም ታዲያ ከችግሩ ግዝፈት አንፃር ሲታይ የተሰጠው ትኩረት እጅጉን  አናሳ ነው፡፡ስለሆነም እነዚህን ዜጎች የመታደጉ ጉዳይ ጊዜ የማይሰጠው በመሆኑ ዓለም የበኩሉን አፋጣኝ ምላሽ ሊሰጥ ይገባል በማለት ምክር ቤቱ ጥሪውን አቅርቧል፡፡ኡጋንዳ አንድ ነጥብ ሁለት ሚሊዮን ደቡብ ሱዳናውያን ስደተኞች ተቀብላ እያስተናገደች እንደሆነ ምክር ቤቱ ጠቁሞ ባለፈው ግንቦት ወር በተደረገ የዳሰሳ ጥናት በየቀኑ ሁለት ሺ የደቡብ ሱዳን ስደተኞች ወደ ኡጋንዳ ይገቡ ነበር ብሏል፡፡ ባለፈው መጋቢት ወር ይህ አኃዝ ወደ ስድስት ሺ ከፍ ብሎ እንደነበርም አስታውሷል፡፡የተባበሩት መንግስታ ድርጅት የስደተኞች ከፍተኛ ኮሚሽን ለደቡብ ሱዳን ስደተኞች 883 ነጥብ አምስት ሚሊዮን ዶላር ድጋፍ እንደሚያስፈልግ በመግለፅ ጥሪ ቢያቀርብም እስከ ባለፈው ሚያዝያ ወር ድረስ የተገኘው 16 በመቶ ብቻ ነው ብሏል፡፡የስደተኞችን ህይወት ለመታደግ የተባበሩት መንግስታት ድርጅት የስደተኞች ከፍተኛ ኮሚሽን፣የመንግስታቱ ድርጅትና የኡጋንዳ መንግስት ታላቅ ጉባዔ ለማዘጋጀት በዝግጅት ላይ ናቸው፡፡ጉባዔው አገራት የደቡብ ሱዳንን ስደተኞች በመቀበልና በማስተናገድ የበኩላቸውን እንዲወጡ የሚያነሳሳ ነው ተብሏል፡፡መረጃዎች እንደሚጠቁሙት በአሁኑ ወቅት ከ65 ሚሊዮን በላይ ሰዎች በተለያዩ ምክንያቶች ከአገራቸው ተፈናቅለዋል፡፡ ከእነዚህም ውስጥ ግማሽ ያህሉ ስደተኞችና ጥገኝነት ጠያቂዎች ናቸው፡፡የዓለም ስደተኞች ቀን በየዓመቱ ሰኔ 13 ቀን የሚከበር ሲሆን ዘንድሮም ‹‹አጋርነት ለስደተኛ ወገኖቻን›› በሚል መሪ ቃል ይከበራል፡፡  